1ste SA vervaardigde ventilators na hospitale versprei | Netwerk24
Hospitale met gebrekkige hulpbronne in Afrika sukkel om voor te bly met die vraag na ventilators terwyl ryk lande daarin kon slaag om meer ventilators en persoonlike beskermende toerusting te bekom.
Só lyk die plaaslik vervaardigde ventilators.
Die projek om ventilators plaaslik te vervaardig is in April van stapel gestuur en is ter waarde van R250 miljoen.
"Vandag kom die eerste voltooide ventilators van die produksielyn as deel van 'n aanvanklike bestelling van 10 000 eenhede," het Ebrahim Patel, minister van handel en nywerheid, Vrydag op 'n Covid-19-konferensie gesê.
Patel het bygevoeg gegrond op die data van lande wat beskou word as episentrums soos China, Brittanje en Amerika, het die regering besluit op die produksie van toestelle wat nie chirurgiese ingrepe benodig nie, die sogenaamde CPAP-toestelle, om die meeste lewens te kan red.
Ventilators verskaf suurstof aan die longe in pasiënte wat erg deur Covid-19 geraak word, wat sowat 5% van positiewe gevalle is.
Elke CPAP-toestel word van 30 verskillende komponente vervaardig en in Kaapstad aanmekaargesit, waarna dit landwyd versprei word.
"Daar is 'n wêreldwye tekort en ongelooflike vraag na sommige van dié komponente," het Peter Brierley, bedryfsbestuurder by die vervaardiger, Akacia Medical, gesê.
Die maatskappy kon eers vandeesweek daarin slaag om 'n plaaslike fabriek te kry wat 'n noodsaaklike klep vervaardig wat in die ventilator gebruik word om die drukking in die ventilator te reguleer sodat die pasiënt ook kan uitasem, het hy gesê. – Reuters
'n Groep Suid-Afrikaanse ingenieurs het die ventilator binne drie maande ontwerp en getoets waarna produksie kon begin.
So 'n proses kan gewoonlik tot 'n jaar duur, berig Rapport.
Dit is ook die eerste keer dat dié soort ventilator, die sogenaamde CPAP-ventilator, in Suid-Afrika gebou word.
Patel het spesifiek melding gemaak daarvan dat data getoon het dat dié soort ventilators doeltreffender is as ander soorte ventilators waar mense deur middel van intubasie ('n sny in die lugweg) suurstof ontvang.
Die alveoli is die "sakkies" in die longe waar die lug omgeskakel word in koolstofdioksied en wat stelselmatig met vloeistof gevul word namate 'n Covid-19-pasiënt se liggaam teen die virus reageer, wat asemhaling bemoeilik en suurstofoordrag verminder.